Nol è un mâl che nol sedi un ben. Chê de vitorie tal referendum dai 23 di Jugn (cul 51,8% cuintri dal 48,2% dai vôts) di chei a pro de jessude dal Ream Unît (RU) de Union Europeane (UE) no je une biele gnove, ni pe Europe ni par Londre, però si pues calcolâle tant che un moment di veretât, in cont de situazion europeane in gjenerâl e par ce che al tocje i rapuarts tra RU e UE.
Di une bande, dal sucès eletorâl dal isolazionisim britanic a trazion inglese e rive une gnove conferme de mancjance – e de dibisugne – di une vere Union Europeane. La UE che o vin cumò e je masse intergovernative, masse economiciste e masse burocratiche: par chel e je masse scjarse – a’nd è masse pocje Europe – e propit par vie di chei stes limits e ven percepide – e soredut e ven contade di un cierte retoriche nostalgjiche e nazionaliste – tant che «masse invadente».
Di chê altre, la sielte de maiorance dai eletôrs britanics che a son lâts a votâ e permet di fâ clarece in cont des relazions tra il Ream Unît e la UE, par vie che – se a Londre a decidin pardabon di lâ daûr di ce che a àn dit il 51,8% dai votants – la sô posizion in Europe no podarà jessi plui chê anfibie e ambigue, cuntun pît dentri e cuntun pît fûr, che e je stade prime dentri des Comunitâts europeanis e po dal 1992 incà dentri de Union.
In cont dai rapuarts tra RU e UE, al merete ricuardât che la ambiguitât e la ecezionalitât de posizion di Londre e jere daûr a cressi ancjemò. Cun di fat, cualchi mês prime dal referendum dai 23 di Jugn, cun chê di judâ il premier Cameron a indreçâ l’eletorât par che al vincès il “Remain”, al jere stât fat bon un gnûf acuardi tra Londre e Bruxelles, cuntune schirie di gnovis concessions e deroghis. Al veve reson cui che, cul domandâsi a cui che i varès zovât chel pat, al denunciave la sô inutilitât: no dome parcè che al varès rinfuartît la ecezion britaniche e la dimension intergovernative de UE, ma ancje parcè che – cemût che o savìn cumò – nol à nancje rivât a jonzi il so risultât imediât di dâ sigurazions ae part plui isolazioniste de opinion publiche.
Il risultât dal referendum al à fat un grum di scjas, ator pe Europe e in particolâr tal Stât talian, là che tancj di lôr si son discuvierts, tal ultin minût, o ipereuropeiscj o supereurosetics. A son par sigûr diviersis resons di preocupazion, ma la reazion mediatiche, politiche e finanziarie e je stade esagjerade e salacor irazionâl, cemût che al à marcât plui di cualchidun.
Chel che al ven clamât “Brexit” al è un colp ae stabilitât de UE di cumò che però e je za clopadice par so cont, pes resons che a son stadis za ricuardadis. E je vere che il pericul al è che la operazion dal referendum, cemût che le àn gjestide Cameron, la Comission europeane e il Consei european, e deventi un model e che al sedi un efiet domino, cun altris guviers che, par finalitâts di propagande interne, a manacin la jessude de Union e a inviin une barufe cun Bruxelles. Ma cheste situazion e pues cambiâ se si rive a mudâ l’implant intergovernatîf de UE di cumò.
Il “Brexit” al è soredut un probleme pal Ream Unît: par Cameron, che al à zuiât cul fûc de demagogjie isolazioniste, che al è restât scotât e che cumò al è passât de convinzion di vinci ancje il braç di fier cuntune part dai Conservadôrs, dal so eletorât e di chel dal UKIP ae necessitât di dimetisi de sô incarghe di prin ministri; pal Parlament britanic, che inte sô maiorance nol à nissune voie di lâ daûr dal risultât dal referendum e al è daûr a cirî une soluzion alternative; pe societât britaniche in gjenerâl, là che a saltin fûr diviers di lôr che a son pintûts di vê votât a pro dal “Leave”.
Chest pintiment si palese in diviersis manieris: declarazions publichis dai ministris britanics, iniziativis inviadis par domandâ un altri referendum o par fermâ la robe in parlament, gnovis in cont de incressite dal numar di ricercjis sul web in conte de UE, smentide de bande dai leaders dal “Leave” des promessis fatis intant de campagne eletorâl. E al à lis sôs resons: tes relazions tra il Ream Unît e la UE, che a vignaran definidis dentri di doi agns, no saran masse cambiaments, ma e sarà dome clarece, cun cualchi vincul european in mancul (pôcs, parcè che a’nd jerin za pôcs prime) e cuntune schirie di disvantaçs pe economie britaniche e tai cumierçs cun chei altris stâts dal continent. Cun di fat, il “Brexit”, se al vignarà metût in vore pardabon, al mudarà in piês la situazion dai citadins europeans imigrâts tal Ream Unît, ma soredut lis cundizions di mobilitât di marcjanziis e personis in direzion dal continent.
Pai sostignidôrs dal “Leave” chê dai 23 di Jugn e somee pardabon une vitorie di Pirro: par chei che a àn crodût ae demagogjie nazionaliste e aes nostalgjiis imperiâls, e par chei che a àn volût fâi cuintri aes politichis antisociâls metudis in vore tai ultins agns daûr des indicazions de cussì clamade «Europe a vuide todescje», ma in realtât inviadis ancjemò ai timps de Thatcher e puartadis indenant dal “New Labour”.
Il risultât dal referendum britanic plui che une sconfite pe Europe e pe prospetive di integrazion e di unitât e je une sconfite, a Londre e inaltrò, par chel europeisim «cjacaris e distintîf», tes sôs diviersis espressions istituzionâls, afaristis e nazionalistis, che par esempli si jemple tant la bocje di Europe ma no ten cont dai principis di fonde de integrazion europeane e dai indreçaments des istituzions continentâls a pro de tutele des minorancis, dai dirits linguistics e de diversitât culturâl.
Al è chel stes (presumût…) europeisim, che dome doi agns indaûr al sbeleave i indipendentiscj scozês tant che «localiscj», in cuintriposizion cuntun presumût «cosmopolitisim» anglobritanic e che in cheste ocasion nol pues plui platâsi daûr dai siei prejudizis.
Cun di fat – e nol è un câs – tra i sostignidôrs plui convints dal “Remain” a jerin i partîts nazionalitariis scozês, galês e irlandês, magari ancje cun posizions critichis in cont de situazion de UE di cumò, e lis entitâts che in Gales, in Scozie, te Irlande dal Nord e te piçule Cornualie a son impegnadis te promozion dai dirits linguistics e des lenghis propriis di chês comunitâts.
Cussì propit in Scozie il “Remain” al à cjapât, dapardut, lis percentuâls di vôts plui altis in gjenerâl (plui dal 60%) e ancje tes sîs conteis nordirlandesis al à jonzût il 55%, intant che no je lade compagn in Cornualie (sù par jù al 44%) e in Gales (“Remain” in medie al 47,5%, ma cun pontis maioritariis a Cardiff e tal nordovest), là che al e stât plui dificil tirâsi fûr dal isolazionisim inglês,
Cumò il risultât scozês e chel de Irlande dal Nord a deventin la ocasion par rilançâ il percors di autodeterminazion: viers di une Scozie indipendente, in direzion de unificazion de Irlande e in ducj doi i câs inte suaze de Europe. Magari ancje inte suaze di une Union European miôr di chê di cumò: mancul intergovernative, mancul economiciste, mancul burocratiche e duncje plui Union, plui Europeane e plui «unide te diversitât».
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn